Søren Fredrik Voie

Søren Fredrik Voie (født 20. mars 1949 i Vestvågøy) er en norsk offentlig tjenestemann, næringslivsleder og politiker (H).

Han er sønn av gårdbruker Peder Voie og hustru Mary Abelsen. Han gikk statsrealskole og tok artium fra gymnasets reallinje som privatist i 1968. Han gikk Statens lærerhøgskole i handels- og kontorfag og tok hovedfag i bedriftsøkonomi i 1982. Han har også tilleggsutdannelser i pedagogikk, ledelse og næringsutvikling. Voie arbeidet i fiskeindustrien i Lofoten og Finnmark før han ble lektor i den videregående skolen i 1976.

Han var ordfører i Vestvågøy kommune i perioden 1984–1987, deretter medlem av Nordland fylkesting og fylkesutvalg. Han var banksjef i Sparebanken Nord-Norge 1988–1992, styreleder i Nordlandsforskning 1991–1995, rådmann i Vestvågøy kommune 1992–1999 og direktør ved Høgskolen i Nord-Trøndelag 1999–2001.

Voie var stortingsrepresentant for Nordland 2001–2005 og 1. vararepresentant i periodene 1997–2001 og 2005–2009. Han var 1. nestleder i Stortingets kirke-, utdannelses- og forskningskomité og Høyres skolepolitiske talsmann.

Etter tiden på Stortinget var Voie prosjektleder i Nordland fylkeskommune 2006–2007, rektor ved Vest-Lofoten videregående skole 2007–2016 og fra 2016 daglig leder i Vestvågøy næringsforum.

Siden 2007 har han på nytt vært medlem av Vestvågøy kommunestyre.

Referanser

Eksterne lenker 
 
 

Stortingsrepresentanter fra Høyre
Stortingsrepresentanter for Nordland
Stortingsrepresentanter 2001–2005
Høyre-ordførere i Nordland
Ordførere i Vestvågøy
Rådmenn
Norske bankfolk
Norske skoleledere
Norske lektorer
Personer fra Vestvågøy kommune